Diari Oficial de la Generalitat Valenciana


Sumari del DOGV 7384, del 20-10-2014 (2014/9371)

RESOLUCIÓ de 6 d'octubre de 2014, de la Subdirecció General de Relacions Laborals de la Direcció General de Treball, per la qual es disposa el registre i la publicació del text del Conveni Col·lectiu de la Fundació Forem PV (Codi 21793823497283).
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7384

Data del DOGV
:   20-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9371


Data del document
:   06-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 6 d'octubre de 2014, de la Subdirecció General de Relacions Laborals de la Direcció General de Treball, per la qual es disposa el registre i la publicació del text del Conveni Col·lectiu de la Fundació Forem PV (Codi 48366376866020). [2014/9371]  
Vist el text del Conveni Col·lectiu de la Fundació Forem PV, subscrit per la Comissió Negociadora, integrada esta per representants de l'empresa, i per part dels treballadors, per membres de la representació unitària, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar-ne la publicació en el Diari Oficial de la Comunitat Valenciana.  
  
València, 6 d'octubre de 2014.- El subdirector general de Relacions Laborals: Reyes Maximiliano Coronado Coronado.  
  
  
  
CONVENI COL·LECTIU DE LA FUNDACIÓ   
FOREM PV - 2014-2016  
  
  
Article 1. Àmbit territorial i funcional  
Este conveni tindrà caràcter normatiu i serà aplicable en tots els centres de treball establits o que s'establisquen per la Fundació Forem PV durant la seua vigència, dins del territori de la Comunitat Valenciana.  
  
Article 2. Àmbit personal  
Este conveni col·lectiu serà aplicable per a tot el personal vinculat a la Fundació per un contracte de treball, amb independència de la seua modalitat contractual.  
  
Article 3. Normativa aplicable i supletòria  
Totes les matèries que són objecte de tractament en el present conveni col·lectiu substituïxen les disposicions pactades abans de l'entrada en vigor d'este.  
En el que no està previst caldrà ajustar-se al que disposa l'Estatut dels Treballadors i la resta de normes legals i reglamentàries que formen la legislació vigent.  
  
Article 4. Vigència i duració  
El present conveni col·lectiu iniciarà la vigència amb l'efecte 1 de gener de 2014 i la seua duració és fins al 31 de desembre de l'any 2016.  
  
  
Article 5. Efectes econòmics  
Les retribucions econòmiques arreplegades en este conveni s'aplicaran a partir de l'1 de gener de 2014. (Les diferències salarials que es produïsquen com a conseqüència de l'aplicació retroactiva del conveni seran abonades dins del mes següent a la seua firma.)  
  
Article 6. Pròrroga, denúncia i revisió  
El present conveni col·lectiu es prorrogarà automàticament al seu venciment, per períodes anuals, en el cas que no hi haja hagut cap denúncia dins del termini establit. Si les negociacions es prorrogaren pel termini que excedira del de Vigència del conveni, s'entendria prorrogat este fins a l'entrada en vigor del nou.  
Les parts podran denunciar el conveni amb un mínim de dos mesos d'antelació al seu acabament. La negociació d'un nou conveni o la revisió del present, la duran a terme les parts legitimades, d'acord amb la data d'inici de negociació que es marque i, a falta d'això, per allò que indica l'article 7.  
  
Article 7. Comissió de vigilància i interpretació  
Es constituïx una comissió paritària amb tres representants del personal i els suplents corresponents, designats pel Comité Intercentres entre els seus membres i tres representants de la Fundació designats per esta, amb l'objecte de resoldre les qüestions que es deriven de la interpretació o aplicació d'este. Esta comissió serà única per a tots els àmbits del conveni.  
Les funcions de la dita comissió paritària seran les següents:  
1. Interpretació general del conveni col·lectiu.  
2. Seguiment del seu compliment.  
3. Totes les que la mateixa comissió crega oportunes.  
En cas de discrepància en la interpretació d'alguna norma del conveni o incidència plantejada, ambdós parts designaran de mutu acord un àrbitre que pertanya a la CS CCOO PV la mediació sol·licitada del qual posarà fi a les qüestions plantejades, si així és acceptat per les parts.  
  
En el supòsit que no siga acceptada la mediació sol·licitada, cada part o de forma conjunta sol·licitaran la mediació o l'arbitratge establit en l'Acord de Solució Extrajudicial de Conflictes de la Comunitat Valenciana.  
La comissió es reunirà, amb la convocatòria prèvia de qualsevol de les parts, per mitjà de comunicació, almenys amb 7 dies d'antelació a la celebració de la reunió.  
Perquè les reunions siguen vàlides, amb convocatòria prèvia, hauran d'assistir-hi com a mínim el 50 % de membres per cada una de les representacions.  
La comissió paritària prendrà els acords per majoria simple de les parts.  
  
Article 8. Vinculació a la totalitat  
Les condicions pactades en el present conveni col·lectiu constituïxen un tot orgànic i indivisible i a l'efecte de la seua aplicació pràctica seran considerades globalment.  
  
Article 9. Absorció  
Les condicions de treball, així com les retribucions econòmiques percebudes pel personal inclòs en l'àmbit d'aplicació del present conveni, abans de la seua entrada, podran ser absorbides o compensades per les establides en este quan siguen més favorables al treballador o la treballadora.  
  
Article 10. Classificació professional  
Les classificacions del personal consignades en este conveni són merament enunciatives i no suposen l'obligació de tindre cobertes totes les ocupacions enumerades.  
Tot el personal de la Fundació afectat per este conveni estarà definit d'acord amb una missió i unes funcions. Segons les funcions a realitzar, el personal podrà ser contractat com a personal docent i no docent.  
  
Les ocupacions s'ubicaran en el doble enquadrament de grups professionals i funcions:  
  
La descripció de les ocupacions (àrea, grup, missió i funcions) s'adjunta en l'annex III i els criteris retributius en l'annex I.  
L'adequació de la pràctica habitual al que establix l'annex III a serà objecte d'anàlisi abans del 31 de gener de 2015.  
  
Article 11. Estructura de la plantilla  
S'entendrà per plantilla, en cada àmbit de gestió de la Fundació, el conjunt dels llocs de treball necessaris en cada moment per al desplegament i compliment de les distintes programacions i activitats que es contracten, convenien o acorden al marge que siguen coberts per personal indefinit, fix discontinu o temporal i sempre segons les necessitats del treball.  
  
Article 12. Contractació i ocupació  
12.1. Contractació eventual  
La contractació del personal necessari per a cobrir les necessitats de la Fundació es realitzarà d'acord amb les disposicions legals vigents en cada moment i es respectarà en tot cas el que s'ha establit quant als drets d'informació dels representants dels treballadors i les treballadores.  
  
Es disposarà d'un fitxer en què s'inscriu el personal que haja sigut contractat per la Fundació amb l'objecte de cobrir els llocs de caràcter eventual.  
Quan s'hagen de seleccionar persones per a cobrir les contractacions necessàries, es tindran en compte de forma preferent els treballadors i les treballadores amb servicis previs en la Fundació, sempre que tinguen en igualtat de condicions els requisits de qualitat, capacitat, polivalència, titulació i adequació al lloc de treball requerit, dins del marc de l'activitat a què es referisca.  
La selecció i la nova contractació de personal es desenrotllarà de forma centralitzada, amb la participació de les persones directores de delegació implicades. La Fundació adequarà els mecanismes administratius per al millor funcionament.  
La utilitat del fitxer d'enregistrament es definirà a través del Reglament que a este efecte negociarà el Comité Intercentres amb els representants i les representants del Patronat.  
La Fundació informarà el Comité de les necessitats a cobrir, els perfils professionals i les característiques i dades contractuals necessaris per a ocupar els llocs de treball objecte de les contractacions del personal no docent.  
En casos excepcionals i sempre que la Fundació ho valore com a necessari, es contractarà el professorat pel temps suficient per a confeccionar programes d'un nou curs, elaborar guies didàctiques, programar subministraments, i qualsevol altra activitat tècnica formativa. En este cas, este personal quedarà adscrit al grup no docent amb l'ocupació, drets i deures de tècnic o tècnica.  
12.2. Contractació de càrrecs de confiança  
Correspondrà a la Fundació designar aquelles persones a les quals s'assignen llocs de responsabilitat o que per les necessitats del treball a realitzar hagen de ser persones de confiança de la Fundació, com ara: director o directora gerent, responsables d'àrea, director o directora delegació. De la mateixa manera, correspondrà també a la Fundació, el cessament en les dites funcions i la reincorporació a l'ocupació d'origen si és el cas.  
12.3. Contractació decidida per institucions externes  
No s'inclouran en el fitxer existent aquelles persones que s'hagen de contractar per imperatiu legal d'Institucions externes a la Fundació o per convenis de col·laboració amb altres entitats o el personal sociolaboral. S'informarà el Comité Intercentres de les persones contractades segons estes excepcions.  
12.4. Contractació de personal fix discontinu  
A fi de reglamentar i normalitzar l'orde de crida per a la incorporació als llocs de treball a cobrir dels treballadors o treballadores amb contracte fix discontinu, caldrà ajustar-se al Reglament vigent entre els i les representants de la Fundació i el comité d'empresa.  
12.5. Contractació de personal indefinit  
La proposta del personal que accedirà a la contractació indefinida la realitzarà la Fundació, atesos els criteris operatius i d'adequació a les necessitats de les distintes programacions i activitats.  
12.6. Modalitats de contractació  
Tenint en compte que hi ha treballs o activitats que per la seua mateixa naturalesa no tenen el caràcter de permanents o indefinits i depenen de programacions i acords amb entitats públiques i privades, es podran utilitzar els tipus o modalitats contractuals que la legislació preveu per als dits casos i s'informarà d'això a la representació legal de les persones treballadores. Es realitzaran atesos els criteris següents:  
  
A) Contracte per obra i servici. Quan es tracte de realitzar una obra o servici determinat, amb autonomia o substantivitat pròpia, dins de l'activitat normal o activitats que exercisca la Fundació i l'execució de la qual, encara que limitada en el temps, siga en principi de duració incerta. En estos contractes s'especificarà l'obra o servici per a la qual es contracta i s'indicarà el tipus de contractació, la seua duració incerta, salari a aplicar i condicions de treball.  
B) Contracte d'interinitat o substitució. S'utilitzaran en aquells supòsits en què siga necessari substituir el personal de la Fundació amb dret a reserva de lloc de treball. S'indicarà en el dit contracte el nom de la persona substituïda i la causa de la substitució i és en tot cas d'aplicació el que establix la normativa que regula esta modalitat contractual.  
  
C) Contractes eventuals. Es realitzaran contractes eventuals per circumstàncies de la producció en aquelles situacions específiques en què es produïsca una forta acumulació de tasques o activitats. Estos contractes es regiran pel que establix la normativa vigent, a excepció de la seua duració màxima que s'establix en 12 mesos, dins d'un període de 18 mesos.  
(Respectant-se en tot cas la normativa reguladora d'estes modalitats contractuals).  
D) Contractes a temps parcial i fixos discontinus. En la realització de contractes a temps parcial i de fixos discontinus caldrà ajustar-se al que establix la legislació general vigent en cada moment. S'estarà subjecte al que s'ha pactat en el Reglament per a la crida del personal no docent fix discontinu de la Fundació, citat en l'article 12, acordat entre els i les representants de la Fundació i dels treballadors i treballadores.  
  
E) Contractes en pràctiques i de formació. Durant la vigència d'este conveni, la utilització de les formes de contractació previstes en la normativa vigent (Contractes en pràctiques i formatius) es podran realitzar com a instrument efectiu de formació per a la inserció en el mercat de treball. Amb l'acord previ amb la representació dels treballadors i les treballadores, s'adaptaran al que establix la nova estructura ocupacional que s'especifique en la taula annexa.  
No obstant això, a l'alumnat d'escoles taller i semblants se'ls aplicarà el contracte de formació/aprenentatge en els mateixos termes que s'arrepleguen en la llei.  
F) Conversió de contractes eventuals i temporals en indefinits  
Els treballadors i treballadores que en un període de 30 mesos hagueren estat contractats durant un termini superior a 24 mesos, consecutius o alterns passaran a una contractació indefinida segons s'expressa en la normativa vigent.  
  
Article 13. Ascensos i promoció  
Els treballadors i les treballadores no docents amb contracte fix, fix discontinu o a temps parcial indefinits podran promocionar-se a ocupacions professionals superiors quan les necessitats de l'organització del treball definides per la Fundació així ho demanden. Els criteris que possibiliten la promoció dels treballadors i les treballadores seran els següents:  
- El perfil acadèmic i/o professional a què es referix l'ocupació promocionada i que figura en l'annex III.  
- Concurs de mèrits que tindrà en compte la formació complementària relacionada amb l'ocupació a què es pretén accedir, així com l'experiència professional en ocupacions semblants.  
- La prova de selecció específica entre les persones aspirants.  
- No s'aplicaran els criteris anteriors quan per decisió ponderada de la Fundació, s'ascendisca un treballador o una treballadora i sempre que concórreguen mèrits i criteris professionals del treballador o la treballadora a promocionar. El Comité Intercentres serà informat de la decisió d'estos ascensos.  
La Fundació podrà delimitar el nombre d'aspirants, així com la pertinença d'estos a un territori o departament quan les necessitats de l'organització del treball així ho determinen.  
Per a l'aplicació i desenrotllament dels ascensos s'estarà subjecte a les normes següents:  
- Enviar a través del Comité Intercentres les dades de la promoció, per mitjà de correu electrònic i del tauler d'anuncis, a tot el personal de la Fundació amb una antelació de 5 dies hàbils, entre el que es rep el comunicat i el dia d'acabament de presentació de sol·licituds.  
  
- En el cas de realitzar proves selectives es remetran al Comité Intercentres, a més de l'anteriorment exposat, els criteris de selecció establits amb una antelació de tres dies incloent la data, l'hora i el lloc on es realitza la prova.  
- La Fundació informarà el Comité sobre les persones que han realitzat les proves, les avaluacions efectuades i les persones seleccionades.  
  
  
Article 14. Període de prova  
S'establix un període de prova per al personal la contractació del qual es realitze per primera vegada en la Fundació, i per a cada ocupació és el següent:  
a) Personal de l'1 al 8 de l'estructura professional:  
- Dos mesos per a contractes de duració inferior a un any i superior a 8 mesos.  
- Un mes per a contractes de més de tres mesos i inferior a huit mesos.  
En els contractes de duració inferior a tres mesos, el període de prova serà directament proporcional a la relació de tres mesos de contracte, un mes de prova.  
b) Personal del 9 al 10 de l'estructura professional:  
- Quinze dies  
  
Article 15. Mobilitat funcional i geogràfica  
15.1. Mobilitat Funcional. No es considera promoció en el treball la mobilitat funcional en la Fundació. No obstant això, el treballador o la treballadora podrà sol·licitar el canvi a un altre lloc de treball del mateix nivell i la mateixa ocupació quan concórreguen circumstàncies que així ho demanden.  
15.2. Mobilitat geogràfica  
Caldrà ajustar-se al que disposa l'article 40 de l'Estatut dels Treballadors. Autoritzat el trasllat, el treballador o la treballadora tindrà dret a optar entre el trasllat, percebent una compensació pels gastos, o a extingir el seu contracte per mitjà de la indemnització que es fixe, com si es tractara d'extinció autoritzada per causes tecnològiques o econòmiques. La compensació a què es referix el primer supòsit comprendrà tant els gastos propis com dels familiars a càrrec seu, en els termes que es convinga entre les parts, que mai serà inferior als limites mínims establits en el conveni col·lectiu. De la mateixa manera, es determinarà el termini d'incorporació al nou lloc de treball que no serà inferior al de trenta dies.  
  
Article 16. Cessament de la relació laboral  
El cessament del treballador o la treballadora es preavisarà de forma escrita amb un període mínim de 15 dies d'antelació per part de la Fundació, siga quina siga la modalitat de la contractació utilitzada, excepte la de contracte d'interinitat, i en el contracte per obra i servici en la mesura que siga possible. En el dit preavís s'informarà de la liquidació que conclourà la finalització del contracte. En cas d'incompliment d'este preavís la Fundació abonarà al treballador un dia de salari per cada dia de retard en el preavís. En aquells contractes de duració inferior a 15 dies no serà necessari preavisar.  
Quan el cessament siga a instància de la persona treballadora, este preavisarà a la Fundació atesos els criteris següents:  
- En contractes de duració inferior a tres mesos, el treballador o la treballadora preavisarà amb un període mínim d'una setmana d'antelació.  
- En contractes de fins a sis mesos de duració, el treballador o la treballadora preavisarà amb un període mínim de 10 dies d'antelació.  
- En contractes de més de sis mesos de duració, el treballador o la treballadora preavisarà amb un període mínim de 15 dies d'antelació.  
L'incompliment del treballador o la treballadora de l'obligació de preavisar amb la indicada antelació donarà dret a la Fundació a descomptar de la seua liquidació un dia per cada dia de retard en el preavís.  
Tota comunicació de cessament o preavís per part de la Fundació haurà d'anar acompanyada d'una proposta de liquidació.  
La persona treballadora, si així ho desitja, podrà estar assistida per un representant dels treballadors i les treballadores en l'acte de la firma de la liquidació. Una vegada firmat pel treballador o la treballadora el rebut de la liquidació, este tindrà els efectes alliberadors que hi són propis.  
A la finalització dels contractes per un temps determinat es tindrà dret a una liquidació amb el valor de les parts proporcionals de les pagues extraordinàries i la resta d'emoluments o contrapartides econòmiques que corresponguen segons el temps realment treballat, llevat que ja es perceberen de forma prorratejada.  
Així mateix, quan el preavís o comunicació el realitze el treballador, la Fundació no facilitarà la proposta de liquidació.  
  
Article 17. Formació  
Caldrà ajustar-se al que disposa l'article 23 de l'Estatut dels Treballadors, així com en normativa específica vigent.  
La Fundació es dotarà d'un Pla de Formació, preferentment amb caràcter anual, per al personal. A este efecte es crearà una Comissió de Formació composta per representants de la Fundació, representants del Comité Intercentres i tres treballadors o treballadores que aportaran informació, assessorament i criteris orientatius per a l'elaboració de plans de formació.  
En el cas que la Fundació no puga acollir-se a la nova normativa indicada sobre formació professional per a l'ocupació, fomentarà cursos de formació i reciclatge per al personal. L'organització d'estos cursos s'establirà de mutu acord entre la Fundació i les persones representants dels treballadors i les treballadores, procurant no alterar l'activitat funcional de la Fundació.  
Sempre que els cursos de formació i reciclatge se celebren en hores laborables, l'assistència serà obligatòria. En cas de ser fora del centre de treball, la Fundació s'encarregarà de tots els gastos que s'ocasionen.  
  
Si se celebren en qualsevol centre de treball i fora de la jornada laboral, l'assistència serà de caràcter voluntari.  
El personal no docent de caràcter fix, els fixos discontinus i els de duració determinada, si han transcorregut més de 6 mesos des de l'inici de la contractació, podran sol·licitar un permís no retribuït per a completar la seua formació per mitjà de la realització de cursos de formació. Hauran de sol·licitar-lo a la Fundació per escrit amb 15 dies d'antelació, citant les dades següents:  
- Nom, duració del curs (data d'inici i finalització).  
- Horari d'assistència  
- Entitat organitzadora  
- Localitat d'impartició  
Es podrà concedir el permís si la Fundació considera que el curs de formació sol·licitat és beneficiós tant per al treballador o la treballadora com per a les funcions que exercix en el seu lloc de treball dins de la Fundació. Prèviament el treballador o la treballadora serà informat de la quantitat a descomptar en la nòmina.  
En el cas que el treballador o la treballadora considere convenient l'assistència a un curs de formació professional per a l'ocupació relacionat amb el seu lloc de treball i dins de la seua jornada laboral, ho comunicarà a la Fundació, que amb l'estudi previ del cas podrà concedir el permís. I en este cas el 50 % del temps de permís serà a càrrec de la Fundació, mentres que l'altre 50 % serà a compte del treballador o la treballadora.  
En el cas que la Fundació considere necessària la formació d'alguna persona treballadora fora del seu horari de treball, les hores d'assistència al curs es disminuiran de la seua jornada laboral o es compensaran en temps de descans en un altre moment.  
  
Article 18. Treballs de superior i inferior categoria  
Als treballadors o treballadores que pel seu contracte de treball els corresponga una ocupació professional i la Fundació els assignara, per mitjà de comunicat exprés, a funcions pertanyents a una ocupació superior, per un període de temps de sis mesos ininterromputs o interromputs durant un any, els serà reconeguda la dita ocupació superior.  
  
En el cas d'existència del comunicat a què es fa referència en el paràgraf anterior, el treballador o la treballadora cobrarà la diferència salarial a partir del moment en què comence a efectuar treballs de la dita activitat superior.  
Si la persona treballadora es considerara assignada a funcions d'ocupació superior durant els períodes de temps determinats en este article, i no hi haguera comunicat exprés de la Fundació, podrà reclamar a esta, els beneficis oportuns que considera a través del Comité Intercentres.  
Si per necessitats peremptòries o imprevisibles de l'activitat productiva, la Fundació necessitara destinar un treballador o una treballadora a funcions o tasques corresponents d'ocupació inferior a aquella per la qual va ser contractat o contractada, només podrà romandre en esta pel temps imprescindible, mantenint les retribucions salarials i la resta de drets derivats de l'ocupació que figure en el seu contracte, i haurà de comunicar la dita circumstància a la representació legal dels treballadors i les treballadores.  
  
Article 19. Jornada i calendari laboral  
Durant la vigència d'este conveni, s'establix una jornada laboral per al personal docent i no docent de 1.596 hores.  
  
Personal no docent  
En els supòsits en què la jornada laboral arribe o supere les cinc hores continuades dins de la jornada laboral diària establida, es consideraran inclosos els 20 minuts de descans. La jornada ordinària és de dilluns a divendres.  
Les persones treballadores a cura de fills o filles menors d'11 anys, o de persones dependents, i sempre que no afecte el treball desenrotllat, podrà sol·licitar-se a la direcció de FOREM PV un horari d'entrada i d'eixida amb una franja màxima d'una hora de diferència amb el que s'havia estipulat en origen. No implicaria horari flexible.  
La persona treballadora tindrà dret a adaptar la duració i distribució de la jornada de treball per a fer efectiu el seu dret a la conciliació de la vida personal, familiar i laboral.  
La Fundació, respectant el nombre d'hores laborals establides, podrà acordar a través de la representació legal dels treballadors i les treballadores, l'horari més adequat a les necessitats de les distintes programacions en cada època de l'any, i s'hauran de compensar els excessos de jornada que es puguen produir en determinades èpoques, amb temps de descans en aquelles altres de menor activitat en la Fundació.  
  
Segons les necessitats del servici, s'establirà en cada centre de treball l'organització de la jornada necessària, bé per mitjà de torns, guàrdies, etc. de comú acord amb la representació de les persones treballadores.  
Des de l'1 de juliol al 15 de setembre es farà jornada intensiva, i s'establiran, en conseqüència, els torns i les guàrdies necessàries per a complir les necessitats de la producció i els servicis corresponents. En tot cas, l'aplicació de la jornada intensiva haurà de garantir el desenrotllament adequat de les programacions compromeses.  
  
  
Personal docent  
La jornada laboral del personal docent durant la vigència d'este conveni és l'establida en l'apartat anterior d'este article. De l'esmentada jornada es destinarà com a norma general un 71,43 % a la impartició de cursos com a hores lectives, i s'haurà d'utilitzar la resta de la jornada laboral a realitzar les tasques pròpies de la docència, com ara, reunions de departament, claustres, omplir la documentació inherent a les accions formatives i qualsevol altra activitat que hi estiga relacionada.  
  
Per necessitats de les programacions, podrà ampliar-se la jornada lectiva prèvia informació a la representació legal de les persones treballadores.  
El personal contractat a temps parcial per a la impartició de cursos realitzarà les tasques pròpies de la docència, de forma proporcional al període contractat.  
En aquelles localitats on els dies festius locals coincidisquen amb el període de vacacions establit seran canviats per altres dies laborables de mutu acord entre els treballadors afectats i la Fundació.  
  
En la confecció del calendari laboral i horaris de cada any es tindrà en compte la distribució dels dies festius oficials i locals que corresponguen i es podran acordar cada any altres festes que tindran la consideració de recuperables per excés de jornada.  
  
Article 20. Vacacions  
Tot el personal tindrà dret a disfrutar unes vacacions retribuïdes de 31 dies naturals per any de treball o la part proporcional corresponent segons el temps de contractació en la Fundació. Es disfrutaran sempre dins de l'any natural en curs, sense que en cap cas puguen ser compensades de forma econòmica.  
Com a norma general, les vacacions es disfrutaran en el mes d'agost, llevat que per necessitats del servici siga necessari establir-les en altres períodes. Com a màxim en el mes de maig de cada any, s'organitzarà juntament amb la representació legal dels treballadors i les treballadores el calendari de les vacacions de cada un dels centres de FOREM PV i la forma del seu gaudi per les persones treballadores contractades. Per acord entre la Fundació i la representació legal de les persones treballadores podrà dividir-se en dos o més períodes el gaudi de les vacacions i és imprescindible el que un dels períodes tinga 21 dies naturals consecutius o la part proporcional corresponent.  
  
Quan es realitzen els contractes del personal es procurarà tindre en compte que el gaudi de les vacacions que els corresponguen s'efectue dins de la duració prevista d'este.  
En els casos que s'haja de treballar en el mes d'agost, el gaudi de les vacacions del personal fix i fix discontinu, s'establirà de mutu acord entre les parts, amb preferència en l'època estival. No obstant això, en els casos individuals que la persona treballadora haja d'efectuar la seua activitat en el mes d'agost podrà optar a disfrutar les seues vacacions en un altre període de la seua elecció que haurà de fixar amb la suficient antelació.  
La situació d'incapacitat temporal derivada de malaltia o accident greu, amb comunicat d'hospitalització i la baixa maternal, interromprà o suspendrà el gaudi de les vacacions i el personal afectat tindrà dret a un nou assenyalament de vacacions pel temps que reste, una vegada causada la situació d'alta, sempre que siga possible dins de l'any natural.  
Quan per necessitats d'algun tipus d'activitat romanguen oberts alguns centres de treball durant el mes d'agost, s'acorda el següent:  
  
1. Per a la contractació del personal no docent:  
El personal no docent de caràcter temporal tindrà dret a disfrutar d'unes vacacions retribuïdes de 31 dies naturals, sempre que els haja meritat com a conseqüència que la duració del seu contracte siga d'un any ininterromput, o la part proporcional d'estos, si el període de temps del seu contracte en la Fundació és inferior a un any.  
El personal no docent de caràcter temporal al qual no corresponga treballar en el mes d'agost disfrutarà en el dit mes del total de les seues vacacions que li correspondrien fins a la finalització del seu contracte.  
El personal no docent de caràcter temporal que haja de treballar en el mes d'agost per a qualsevol tipus d'activitat de la Fundació disfrutarà de les vacacions que li corresponguen per la totalitat del seu contracte dins de la seua duració, sempre que l'activitat a desenrotllar així ho permeta. En este supòsit, la Fundació comunicarà amb suficient antelació al treballador o la treballadora les dates de vacacions.  
  
Article 21. Permisos retribuïts i no retribuïts  
1. Permisos retribuïts  
Els treballadors i treballadores, amb l'avís i la justificació previs, podran absentar-se del treball amb dret a remuneració pels casos següents:  
- Setze dies naturals per matrimoni, parella de fet o inici de convivència equivalent entre persones del mateix o distint sexe. En ambdós casos la Fundació i la representació dels treballadors i les persones treballadores decidiran la forma de la seua verificació.  
- Dos dies laborals per part d'esposa o companya.  
- Quinze dies laborals per paternitat i una setmana voluntària sense retribució, ampliables en el supòsit de part, adopció o acolliment múltiples, en dos dies més per cada fill a partir del segon.  
- Cinc dies naturals en cas d'interrupció voluntària de l'embaràs.  
  
- Tres dies laborals per malaltia greu, hospitalització o intervenció quirúrgica sense hospitalització que necessite repòs domiciliari o defunció de qualsevol familiar de primer grau de consanguinitat o afinitat.  
  
- Dos dies laborals per malaltia greu, hospitalització o intervenció quirúrgica sense hospitalització que necessite repòs domiciliari o defunció de segon grau de consanguinitat o afinitat.  
- Un dia laboral per canvi de domicili habitual.  
- Un dia natural en cas de matrimoni de qualsevol familiar de primer grau de consanguinitat i afinitat i sempre que el matrimoni se celebre en dia laborable.  
La persona treballadora sol·licitarà els dies corresponents per escrit, quan en els supòsits anteriors el treballador o la treballadora haja de desplaçar-se 200 quilòmetres o més, els permisos s'augmentaran en dos dies.  
El temps indispensable per a realitzar funcions sindicals o de representació, en els termes establits per la llei i pel present conveni.  
  
El temps necessari en els casos d'assistència a consulta mèdica, presentant el corresponent justificant.  
Els treballadors i les treballadores afectats o afectades per toxicomania o alcoholèmia tindran un permís retribuït pel temps que requerisca seguir el tractament prescrit i degudament justificat, sempre en el cas que no li siga reconeguda la incapacitat temporal.  
Totes aquelles persones treballadores que tinguen a càrrec seu fills o filles menors d'edat disposaran del temps indispensable per a acompanyar-los a la consulta mèdica degudament justificada.  
El temps indispensable per al compliment d'un deure inexcusable de caràcter públic o personal, sempre que es presente el justificant consegüent.  
Els treballadors i treballadores tindran dret als necessaris períodes d'absència del treball, remunerats, quan decidisquen sotmetre's a tècniques de fecundació assistida, davant de supòsits d'infertilitat.  
En el mateix sentit, es concediran permisos necessaris remunerats per a la realització d'exàmens prenatals per prescripció facultativa, així com l'assistència a gimnàstica de preparació al part.  
Els treballadors i les treballadores, per lactància d'un fill o filla menor de nou mesos, tindran dret a dos hores d'absència en el treball, a triar: durant la jornada laboral o a l'inici o finalització de la jornada, fraccionant-la en dos parts.  
Per voluntat pròpia del treballador o la treballadora, es podrà substituir este dret per la reducció de mitja hora de la jornada normal amb la mateixa finalitat o acumular-la en jornades completes. A este permís té dret tant el pare com la mare.  
Qui per raons de guarda legal tinga al seu càrrec directament algun menor de dotze anys o persona amb discapacitat física, psíquica o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
  
Tindrà el mateix dret qui necessite encarregar-se directament d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i que no exercisca activitat retribuïda.  
La reducció de jornada prevista en els apartats anteriors constituïx un dret individual dels treballadors, hòmens o dones. No obstant això, si dos o més treballadors de la mateixa empresa generaren este dret pel mateix subjecte causant, la Fundació podrà limitar el seu exercici simultani per raons justificades de funcionament de l'empresa.  
  
La concreció horària i la determinació del període de gaudi del permís de lactància i de la reducció de jornada, previstos en els apartats anteriors d'este article, correspondrà al treballador o la treballadora dins de la seua jornada ordinària. El treballador o la treballadora haurà de preavisar la Fundació amb quinze dies d'antelació la data en què es reincorporarà a la seua jornada ordinària.  
Les discrepàncies sorgides entre la Fundació i el treballador o la treballadora sobre la concreció horària i la determinació dels períodes de gaudi previstos en els apartats anteriors d'este article seran resoltes per la jurisdicció competent a través del procediment establit en l'article 138 bis de la Llei de Procediment Laboral.  
En el que no quede reflectit en el present conveni caldrà ajustar-se al que disposa l'Estatut dels Treballadors i la resta de normativa legal.  
Tot el personal de caràcter fix, els fixos discontinus i els contractats per duració determinada, en els quals hagen transcorregut més de 3 mesos des de l'inici de la seua contractació i que cursen estudis per a l'obtenció de títol acadèmic i professional tindran dret a un dia de permís retribuït per a la realització de l'examen corresponent, avisant amb una antelació mínima d'una setmana i justificant-hi la seua participació. Així mateix, els que cursen amb regularitat estudis per a l'obtenció d'un títol acadèmic i professional, se'ls podrà facilitar el torn de treball si tal fóra el règim instaurat.  
  
Així mateix podran sol·licitar permisos no remunerats per a la preparació d'exàmens, que els seran concedits segons les possibilitats de necessitat de la Fundació i mai per un temps superior a un mes.  
En els casos en què un treballador o una treballadora considerara convenient realitzar estudis reconeguts amb titulació oficial o dirigida al desenrotllament o adaptació de la seua qualificació professional, podrà sol·licitar el permís individual de Formació (PIF), regulat en la legislació vigent.  
  
2. Permisos no retribuïts  
En casos excepcionals i per motius justificats, es podrà sol·licitar permís no retribuït per un període inferior a sis mesos. Se sol·licitarà amb un preavís per part del treballador o la treballadora amb quinze dies d'antelació. El dit permís serà concedit o denegat amb audiència prèvia dels representants de les persones treballadores.  
En els casos de malaltia greu de llarga duració d'un fill o filla, es disposarà dels dies necessaris de permís sense sou, i haurà de justificar les absències al treball.  
Quan concórreguen circumstàncies de malaltia greu de llarga duració del cònjuge, parella de fet o familiars compresos en el 1r, 2n grau de consanguinitat i s'acredite la necessitat d'atendre personalment les conseqüències derivades d'aquelles situacions, este permís serà sense sou pel temps necessari i no superior a un any.  
Tots aquelles persones treballadores que tinguen a càrrec seu fills o filles menors d'edat disposaran del temps indispensable per a assistir a reunions escolars que s'hauran de justificar de manera adequada.  
  
Article 22. Excedències  
L'excedència podrà ser voluntària o forçosa.  
Excedència forçosa  
La forçosa, que donarà dret a la conservació del lloc de treball i al còmput de l'antiguitat de la seua vigència, es concedirà per:  
- Nomenament o elecció de càrrec públic o sindical. El reingrés haurà de ser sol·licitat dins del mes següent al cessament del càrrec públic.  
La mencionada excedència s'entendrà sempre concedida sense dret a percebre cap retribució i serà computable als efectes d'antiguitat.  
Excedència voluntària  
Tots els treballadors i treballadores que tinguen almenys un any d'antiguitat en la Fundació i la seua relació laboral siga de caràcter indefinit podran sol·licitar excedència voluntària per un període no inferior a quatre mesos ni superior a cinc anys.  
La petició d'excedència voluntària es cursarà per escrit a la Direcció de la Fundació, la qual respondrà concedint-la o no, de la mateixa manera  
La dita excedència s'entendrà sempre concedida sense dret a percebre cap retribució i sense que el període d'excedència compute a cap efecte.  
El dret d'excedència només podrà tornar a ser disfrutat pel treballador o la treballadora si han transcorregut quatre anys des del final de l'anterior excedència.  
En cas d'excedències voluntàries, la incorporació al seu lloc de treball serà immediata en les excedències de fins a un any i haurà de ser sol·licitada per escrit amb un mes d'antelació a la data en què finalitze el període d'excedència. A partir del primer any i mig la incorporació al lloc de treball es realitzarà quan hi haja vacant.  
En cas d'excedència voluntària per maternitat, la reincorporació serà immediata durant el primer any i mig, a comptar des de l'inici d'esta.  
Les persones treballadores afectades per toxicomania o alcoholèmia tindran dret a excedència voluntària pel temps necessari amb reserva del lloc de treball.  
Excedència per atenció de fills o familiars  
Els treballadors i les treballadores tindran dret a un període d'excedència de duració no superior a tres anys per a atendre cada fill o filla, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar des de la data de naixement o, si és el cas, de la resolució judicial o administrativa.  
  
També tindran dret a un període d'excedència, de duració no superior a dos anys, els treballadors i les treballadores per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca cap activitat retribuïda.  
L'excedència prevista en el present apartat constituïx un dret individual dels treballadors, hòmens o dones. No obstant això, si dos o més treballadors d'esta Fundació generaren este dret pel mateix subjecte causant, la Fundació podrà limitar el seu exercici simultani per raons justificades de funcionament de l'entitat.  
Quan un nou subjecte causant donara dret a un nou període d'excedència, l'inici d'esta donaria fi al que, si és el cas, es disfrutara.  
  
El període en què la persona treballadora romanga en situació d'excedència d'acord amb el que establix este article serà computable als efectes d'antiguitat i el treballador o la treballadora tindran dret a l'assistència a cursos de formació professional, a la participació dels quals haurà de ser convocat o convocada per la Fundació, especialment en ocasió de la seua reincorporació.  
Durant el primer any i mig tindrà dret a la reserva del seu lloc de treball. Transcorregut el dit termini, la reserva quedarà referida a un lloc de treball del mateix grup professional o ocupació equivalent.  
  
Article 23. Jubilacions  
Els treballadors i treballadores de la Fundació podran accedir a la jubilació quan tinguen els requisits d'edat i cotització establits en la Llei General de la Seguretat Social.  
El personal afectat pel present conveni podrà acollir-se voluntàriament a la jubilació parcial anticipada d'acord amb la normativa vigent.  
  
Article 24. Retribucions  
El personal no docent serà retribuït de forma mensual basant-se en la taula de salaris que consta com a annex I.  
El personal docent de formació professional per a l'ocupació serà retribuït basant-se en les taules de salaris que consten com a annex III. En les retribucions de les dites taules estan incloses les parts proporcionals de pagues extres. En el mateix sentit estarà inclosa la indemnització per fi de contracte i la resta d'obligacions retributives previstes en la legislació vigent.  
El salari de les persones contractades com a docents de Formació Professional dirigida preferentment a persones desempleades es correspondrà amb els nivells que han establit les administracions públiques en els seus acords. Estos nivells atenen el nivell formatiu, grau de dificultat i funcions a realitzar establits en la normativa esmentada i que es corresponen en cada cas i moment amb les taules annexes.  
El personal no docent podrà sol·licitar bestretes a compte del salari mensual per un valor de fins al 50 % del salari net a percebre.  
El treballador o la treballadora no docent de caràcter fix que preste els seus servicis amb més d'una any d'antiguitat en la Fundació podrà demanar un préstec de fins a tres mensualitats a tornar en un any, a raó d'una quantia fixa mensual. El personal no docent amb contracte eventual podrà sol·licitar-ho sempre que la devolució de la totalitat del préstec es realitze en el període que resta des del dia que se li entregue fins a la finalització del seu contracte.  
Per necessitats dels convenis de col·laboració o acords implícits amb entitats externes privades o públiques, la Fundació podrà contractar amb els salaris dels dits convenis de col·laboració.  
  
Article 25. Clàusula de revisió salarial  
Si l'IPC final de cada any supera l'increment previst i anticipat a l'inici de cada any, s'efectuarà la revisió salarial corresponent, i s'aplicarà la diferència percentual resultant a les taules salarials del personal no docent, a partir de l'1 de gener de cada any.  
En el cas que el compte de resultats de l'exercici presentara valors positius, a més de l'IPC, s'establirà una pujada salarial del 3 % anual, a aplicar per als anys 2015 i 2016, sempre que el dit increment no genere resultats negatius en el dit compte. Si no és possible l'aplicació del 3 %, dit increment s'ajustarà al percentatge que equilibre el compte de resultats.  
Les quantitats corresponents a l'aplicació retroactiva d'esta revisió seran abonades en el transcurs dels tres primers mesos de cada any posterior.  
  
Article 26. Pagues extraordinàries  
S'establixen dos pagues extraordinàries corresponents a una mensualitat de salari base en cada una d'estes. Estes pagues s'abonaran prorratejades mensualment.  
Les persones treballadores que perceben complements salarials addicionals al seu salari base es tindran en compte per al prorrateig de les pagues extraordinàries.  
Els treballadors o les treballadores amb contracte per un temps determinat es regiran pel que establix l'article 15 del present conveni, pel que fa a la liquidació i quant a l'abonament de les pagues extraordinàries.  
Es podrà accedir que la Fundació avance el valor de dos pagues extres a qualsevol treballador/a fix que ho sol·licite, i s'abonarien al seu dia les diferències que per augments posteriors es produïren.  
  
Article 27. Hores extraordinàries i nocturnes  
Les hores extraordinàries són de caràcter excepcional i limitades.  
Tindran la consideració d'hores extraordinàries cada hora de treball que es realitze sobre la duració màxima de la jornada efectiva de treball.  
  
Es podrà abonar l'hora extraordinària amb un increment d'un 75 % sobre el salari que correspondria a una hora ordinària o, si és el cas, es compensaran pel temps equivalent de descans retribuït incrementat, almenys, en el percentatge abans indicat.  
El nombre d'hores extraordinàries no podrà ser superior a 60 a l'any. Per als treballadors i les treballadores que per la modalitat o duració del seu contracte realitzaren una jornada en còmput anual inferior a la jornada general en la Fundació, el nombre màxim anual d'hores extraordinàries es reduirà en la mateixa proporció que hi haja entre tals jornades.  
Les persones treballadores contractades a temps parcial que puguen realitzar hores la duració de les quals siga superior a la jornada establida en el seu contracte es consideraran com a hores complementàries.  
La prestació de treball en hores extraordinàries serà voluntària.  
La realització d'hores extraordinàries es registrarà dia a dia i es totalitzaran setmanalment. S'entregarà còpia del resum setmanal al treballador o la treballadora en el comunicat corresponent.  
La jornada laboral realitzada en el període comprés entre les 10 de la nit i les 6 del matí, llevat que el salari s'haja establit atenent que el treball siga nocturn per la seua mateixa naturalesa, tindran una retribució específica incrementada, com a mínim, en un 25 % sobre el salari base.  
  
Article 28. Dietes i transport  
Els treballadors i les treballadores de la Fundació que per motius de treball hagen de desdejunar-se, menjar, sopar o pernoctar fora del seu domicili tindran estes dietes estipulades i presentaran, en tot cas, el justificant respectiu:  
  
Desdejuni 2,70 -  
Menjar 10,00 -  
Sopar 10,00 -  
Habitació 65,00 -  
  
L'import serà l'establit en els pressupostos de cada any.  
Quan per necessitats del servici, el personal haja de desplaçar-se del seu centre de treball, la Fundació abonarà els gastos que este desplaçament haja ocasionat amb la justificació prèvia d'este.  
Els treballadors de la Fundació que per motius de treball hagen d'utilitzar el seu vehicle, se'ls retribuirà a raó de 019 - el quilòmetre, en tot cas serà d'aplicació per a este concepte el valor establit en els pressupostos de cada any.  
  
Article 29. Complements per malaltia, accident o maternitat  
  
La Fundació complementarà les prestacions de la Seguretat Social per IT, malaltia comuna, accident o maternitat, mentres el treballador o la treballadora es trobe en la dita situació, fins al cent per cent del seu salari real, des del primer dia de la baixa.  
  
Article 30. Compromís amb la igualtat  
Declaració de principis:  
És un principi de FOREM PV, així com de les persones que tenen la legítima representació dels treballadors i treballadores, desenrotllar accions dirigides per a garantir la igualtat d'oportunitats i el respecte a la dignitat de les persones. En concret, estes mesures aniran encaminades a fomentar la igualtat d'oportunitats i la superació dels aspectes discriminatoris sense importar gènere, raça, creences religioses o orientació sexual.  
Durant l'aplicació d'este conveni i a fi de desenrotllar este compromís es procurarà dur a terme un diagnòstic de la situació de la Fundació que incloga l'anàlisi de dades quantitatives i propostes d'actuació en relació al gènere concretat en un Pla d'Igualtat, amb la consulta prèvia de la representació legal dels treballadors i treballadores.  
  
  
Article 31. Protecció a la maternitat en el treball  
En atenció a l'especial situació de la treballadora en estat de gestació o lactància, la Fundació facilitarà el canvi de lloc de treball o activitat que puga afectar negativament el desenrotllament de la dita gestació o lactància, sense minva de retribució, ocupació o del dret de la reincorporació posterior.  
Es prohibirà realitzar treballs tòxics, penosos o perillosos durant l'embaràs o període de lactància.  
La treballadora en període de gestació o lactància tindrà dret a no treballar en horari nocturn i/o torns.  
El descans maternal serà de 18 setmanes de les quals 17 setmanes seran retribuïdes i l'altra opcional i no retribuïda.  
  
  
Article 32. Salut laboral  
En aplicació de la Llei de Prevenció de Riscos Laborals (Llei 31/1995, de 8 de novembre), les parts firmants acorden, en el termini de dos mesos, constituir el Comité Intercentres de Seguretat i Salut que tindrà una composició de 6 membres, 3 per la Fundació i 3 per la part social. El dit comité elaborarà un Reglament de funcionament i eligirá entre els seus membres un president o una presidenta i un secretari o una secretària.  
Entre les seues comeses, este comité elaborarà una proposta d'actuació que servisca de base en la presa de decisions i mesures de prevenció, per la Fundació i la representació legal dels treballadors i les treballadores.  
Quan el personal haja d'exercir un lloc de treball d'inferior ocupació per motiu d'incapacitat laboral sobrevinguda i produïda per accident de treball en la Fundació, esta continuarà pagant-li el sou de la seua ocupació anterior.  
La Fundació canviarà de lloc de treball, respectant la mateixa ocupació, aquells treballadors i treballadores que acrediten que el seu lloc de treball els produïx perjuís en la seua salut.  
  
Article 33. Assetjament sexual i laboral  
A fi de garantir la igualtat d'oportunitats i el respecte a la dignitat de les persones es desenrotlla este article. Tractant de fer front a l'assetjament sexual i moral que puga produir-se sobre treballadores o treballadors de l'organització.  
S'entén per assetjament sexual tot tipus de conducta física o verbal de caràcter sexual no desitjada, dins de l'àmbit laboral, i que té un efecte intimidatori i ofensiu cap a la persona contra la qual va dirigida i li crea un entorn laboral hostil.  
S'entén per assetjament moral en el lloc de treball o assetjament psicològic qualsevol manifestació d'una conducta abusiva i, especialment, els comportaments, paraules, actes, gestos i escrits que puguen atemptar contra la dignitat o la integritat física o psíquica d'una persona o que puga posar en perill el seu treball o degradar el clima de treball.  
Estes conductes queden tipificades com a faltes greus o molt greus i com a mesura cautelar, davant d'una denúncia escrita per assetjament sexual o moral, la Fundació com a part competent per a això, es compromet a separar físicament els subjectes del conflicte, alhora que actua una comissió especial per a la solució interna del conflicte.  
Denúncia i solució del conflicte. Es crearà una comissió ex professo formada per dos persones representants de la Direcció i dos persones membres del comité d'empresa. Esta comissió respondrà davant de conflictes d'assetjament sexual i d'assetjament psicològic sobre persones que treballen en l'organització.  
Una vegada avaluada la situació, esta Comissió emetrà un informe i proposarà mesures a la Direcció per a la solució interna del conflicte.  
  
Article 34. Medi ambient  
Les parts firmants del present conveni consideren necessari actuar de forma responsable i respectuosa amb el medi ambient i es comprometen a posar en marxa actuacions encaminades a millorar la gestió ambiental en dos àmbits:  
A) Facilitant i promovent la participació de tot el personal en la millora mediambiental a través de la posada en marxa de bones pràctiques i d'un comportament adequat en:  
- L'ús de substàncies tòxiques.  
- L'arreplega i recuperació de residus.  
- L'estalvi d'aigua, energia i recursos.  
B) Tenint en consideració els aspectes ambientals en les compres i subministraments, així com en les decisions sobre les instal·lacions i edificis.  
  
Article 35. Revisions mèdiques  
Tots els treballadors i treballadores de la Fundació tenen dret a una revisió mèdica anual com a mínim, en concepte de vigilància de la salut. S'inclouran revisions urològiques i ginecològiques per als treballadors i treballadores que respectivament ho sol·liciten.  
En les dites revisions s'efectuaran les proves específiques en el temps i forma que s'establisca i s'adaptaran necessàriament als factors de risc del lloc de treball. Per això, es negociarà un protocol específic amb la mútua que es concerte.  
Este protocol tindrà en compte els riscos específics de cada lloc de treball. El dit protocol estarà inclòs dins del Pla de Prevenció que es realitzarà en la Fundació.  
La Fundació consultarà prèviament amb el Comité Intercentres la decisió sobre la contractació de la mútua corresponent. Es facilitarà al treballador o a la treballadora còpia intel·ligible del reconeixement mèdic realitzat. En tot cas, l'informe clínic pertany a l'esfera íntima de la persona treballadora i com a tal ha de ser protegit.  
  
Article 36. Assegurança col·lectiva  
La Fundació subscriurà per a les persones que treballen en la seua condició de contractació laboral la corresponent pòlissa d'accidents per a qualsevol accident que patisca el treballador o la treballadora en el període durant el qual hi preste els seus servicis, inclòs accident in itinere.  
Les cobertures de la pòlissa d'esta assegurança d'accidents seran les següents per a cada treballador o treballadora:  
Defunció: 23.000 -  
Incapacitat permanent absoluta: 41.000 ?.  
Gran invalidesa: 41.000 -  
Segons les condicions establides en la pòlissa amb l'entitat asseguradora.  
  
Article 37. Assegurança de responsabilitat  
La Fundació concertarà per al personal de la fundació una assegurança de responsabilitat civil. La prestació màxima per sinistre serà de 60.101,24 ?.  
  
Article 38. Drets sindicals  
Els treballadors o les treballadores tindran dret a una hora al mes retribuïda i acumulable per a la realització d'assemblees en temps de treball.  
Les assemblees en temps de treball es realitzaran amb els criteris i garanties establits en l'article 77 de l'ET.  
La Fundació dotarà d'un local per al Comité Intercentres amb els mitjans necessaris per a exercir la seua labor de representació.  
La Fundació informarà el Comité Intercentres de l'activitat i la gestió realitzada en totes les programacions i els proporcionarà el compte de resultats, el balanç i la memòria. Així mateix, els facilitarà de forma anual còpia dels pressupostos i balanços de la Fundació.  
Els i les representants legals dels treballadors i les treballadores disposaran cada un del crèdit d'hores mensuals establides en l'article 68 (apartat e) de l'Estatut dels Treballadors. Podran transferir i acumular totes o part, d'un o més dels seus membres, de mutu acord amb la Fundació.  
Quan se celebren eleccions sindicals en la Fundació, es consideraran elegibles segons este conveni, tots aquells treballadors i aquelles treballadores majors de díhuit anys l'antiguitat dels quals en la Fundació siga com a mínim de tres mesos.  
En compliment de la Llei 1/1995, de 7 de gener, s'informarà els representants dels treballadors en matèria de contractació. En el mateix sentit i en compliment de l'article 64.1 de l'Estatut dels Treballadors, pel que fa a les competències del Comité d'Empresa.  
  
El Comité rebrà informació de totes les sancions o amonestacions imposades independentment del seu grau i de forma prèvia a fer-les efectives.  
En cas de sanció a partir de falta greu, serà preceptiu obrir expedient contradictori, independentment de que la persona treballadora siga o no representant dels treballadors i les treballadores.  
  
Article 39. Comité Intercentres  
Es constituïx un Comité Intercentres que serà la representació legal de tots els treballadors i les treballadores de la Fundació al País Valencià.  
Estarà compost per un màxim de 6 membres. En la seua constitució es guardarà la deguda proporcionalitat obtinguda en les eleccions sindicals en cada província.  
La Fundació dotarà d'un fons per a gasto de desplaçament del Comité Intercentres que haurà de ser objecte de justificació documental.  
Reglamentàriament este comité determinarà els seus càrrecs executius, funcions, periodicitat de les seues reunions i funcionament. Per a l'exercici de les seues funcions cada membre del Comité Intercentres disposarà d'un còmput total de 20 hores mensuals en jornada ordinària.  
El Comité Intercentres està legitimat per a negociar convenis col·lectius amb la Fundació, reglaments i qualsevol tipus de pactes que interessen al conjunt de les persones treballadores de la Fundació, sense perjuí de les competències, que en els seus respectius àmbits, puguen tindre els i les representants legals dels treballadors i les treballadores.  
  
Podrà triar entre els representants triats aquells que correponguen per a la negociació del conveni col·lectiu amb la Fundació i assumir qualsevol altra competència que els reconega la legislació vigent.  
  
  
Article 40. Quota sindical  
A requeriment del treballador o la treballadora, la Fundació descomptarà de la seua nòmina l'import de la quota sindical i l'ingressarà en el compte indicat pel sindicat.  
  
Article 41. Representant dels treballadors i les treballadores en el consell assessor del Patronat  
El Patronat entregarà al president o presidenta del Comité Intercentres l'orde del dia de les reunions que es convoquen del seu consell assessor, amb una antelació de 48 hores, amb l'objecte que puga assistir a les dites reunions, amb dret a veu, però sense dret de vot.  
  
Article 42. Organització pràctica del treball  
Per a la modificació de les condicions de treball caldrà ajustar-se a allò que s'ha disposat amb caràcter general en l'Estatut dels Treballadors (Reial Decret Legislatiu 1/1995 de 24 de març).  
  
Article 43. Faltes dels treballadors i les treballadores  
Es consideren faltes, les accions o omissions que suposen incompliment o crebant dels deures establits per les disposicions legals vigents, en tot el que no estiga regulat en el present conveni.  
  
Les faltes es classifiquen en consideració a la seua importància, transcendència i perjuí ocasionat en: lleus, greus i molt greus.  
La Direcció comunicarà les faltes greus i molt greus de forma escrita al treballador o la treballadora, i farà constar la data i els fets que la motiven.  
  
Article 44. Faltes lleus  
Tenen consideració de faltes lleus les següents:  
1. De dos a quatre faltes de puntualitat al llarg d'un mes, sempre que no siguen justificades.  
2. L'abandó injustificat del lloc de treball.  
3. Faltar al treball un dia al mes sense causa justificada.  
4. No notificar en el termini de tres dies la baixa per IT, llevat que es demostre la impossibilitat de fer-ho.  
5. Negar-se a assistir a un curs de caràcter obligatori.  
6. Embriaguesa ocasional  
7. El retard, negligència o descuit reiterat en el compliment de les instruccions rebudes.  
8. El descuit reiterat en la conservació dels locals, materials i documents de la Fundació.  
9. L'incompliment de la bona fe contractual, que supose un crebant en l'activitat de la Fundació.  
10. No comunicar els canvis experimentats en la família, que puguen afectar les prestacions de la Seguretat Social o a la relació laboral amb la Hisenda Pública.  
  
Article 45. Faltes greus  
Tenen consideració de faltes greus les següents:  
1. De cinc a set faltes de puntualitat al llarg d'un mes, sempre que no siguen justificades.  
2. Faltar dos dies al mes sense causa justificada.  
3. Simular la presència d'un altre treballador o treballadora en el lloc de treball.  
4. Simular malaltia o accident, per temps inferior a tres dies.  
5. Reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan hi hagen hagut sancions per estes.  
6. La utilització o difusió indegudes de dades o assumptes de què es tinga coneixement per raó del seu contracte en la Fundació.  
7. L'incompliment de la bona fe contractual quan es deriven o puguen derivar-se perjuís greus per a la Fundació.  
8. L- incompliment o abandó de les normes i mesures de Salut Laboral del treball establides.  
9. La negligència que puga causar greus danys en la conservació dels locals, material o documents de la Fundació.  
10 L'abandó del treball sense causa justificada, en dos jornades laborals al mes.  
11. L'assetjament sexual o laboral.  
  
Article 46. Faltes molt greus  
Són faltes molt greus les següents:  
1. La indisciplina en el treball.  
2. La publicació o utilització indeguda de documentació i informació de la Fundació.  
3. L'abús de confiança o deslleialtat en les gestions encomanades, transgredint la bona fe contractual.  
4. Més de set faltes de puntualitat sense justificar en un període de 30 dies naturals, més de 15 en sis mesos i més de 25 en un any.  
5. Faltar al treball més de dos dies sense causa justificada durant un període d'un mes.  
6. L- embriaguesa habitual, si repercutix negativament en el treball.  
7. Dedicar-se a activitats dins de l'horari de treball que impliquen competència deslleial per a la Fundació.  
8. Els maltractaments de paraula i obra o falta greu de respecte als companys i companyes de treball.  
9. La disminució voluntària i continuada, sense causa justificada, en el rendiment normal del treball.  
10. La reincidència de dos o més faltes greus, encara que siguen de distinta naturalesa, dins d'un trimestre.  
11. La toxicomania quan repercutisca negativament en el treball.  
12. Furt i robatori als treballadors o a les treballadores de la Fundació.  
13. Reiteració en la simulació de malaltia o accident.  
14. Les ofenses verbals i/o físiques d'índole sexual o de qualsevol altra naturalesa, inclòs l'assetjament sexual, exercides sobre qualsevol persona treballadora i/o alumne o alumna.  
15. Qualsevol actuació que supose discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.  
  
Article 47. Sancions i procediment sancionador  
Dos faltes lleus constituïxen una falta greu i dos faltes greus constituïxen una falta molt greu.  
Les sancions que procedisquen imposar en cada cas per les faltes comeses seran les següents:  
Per faltes lleus:  
a) Amonestació verbal  
b) Amonestació per escrit.  
Per faltes greus:  
a) Suspensió d'ocupació i sou d'un a quinze dies.  
b) Pèrdua dels drets determinats en l'article 12 quant a l'accés i renovació de nous contractes.  
Per faltes molt greus:  
a) Suspensió d'ocupació i sou de quinze dies a dos mesos.  
b) Acomiadament.  
En cas d'incórrer algun treballador o alguna treballadora en la falta tipificada en el punt 14 de l'article 46, la sanció serà d'acomiadament.  
Procediment sancionador:   
Els treballadors o les treballadores podran ser expedientats a proposta dels seus responsables superiors. Prèviament a l'inici del procediment, la persona responsable haurà de remetre al Departament de Recursos Humans les proves documentals que hi hagen a este efecte.  
Una vegada s'ha comunicat a la Direcció, a través de Recursos Humans, l'expedient de la possible sanció, s'iniciarà el procediment penalitzador. Es comunicarà per escrit a la persona interessada i a la representació legal dels treballadors i les treballadores que poden intervindre en el procés. S'obrirà un procés d'al·legació de proves aclaridores que es realitzarà en el termini de 5 dies hàbils.  
La Direcció en un termini de 20 dies, comptadors des que es tanca el procés d'al·legacions, haurà d'imposar la sanció i si no és així, s'arxivarà l'expedient disciplinari.  
  
Article 48. Prescripció  
Les faltes lleus prescriuran al cap de 10 dies, les faltes greus als 20 dies i les molt greus als 60 dies.  
El termini de la prescripció s'inicia a partir que la Direcció té coneixement de la falta comesa i, en tot cas, als sis mesos de la seua comissió  
  
  
  
DISPOSICIÓ ADDICIONAL  
  
Primera  
Graus de consanguinitat i afinitat  
Primer grau: cònjuge, mare, pare i fills o filles.  
Segon grau: iaio/iaia, germans/germanes i néts/nétes.  
Tercer grau: besiaio/besiaia, tios/ties, nebots/nebodes i besnéts/besnétes.  
Quart grau: cosins/cosines.  
  
  
ANNEX I  
Taula retributiva  
  
  
Personal no docent  
  
Taula de retribucions per a 2014 i per 14 pagues  
  
Ocupaciones/Territorio Salario  
1. Director Delegació 28.417 -  
2. Desenrotllament Tècnic 25.107 -  
3. Gestor Administrador 21.863 -  
Suport Administratiu (atenció a centres) 16.831 -  
  
  
  
Ocupacions/Servicis Centrals Salari  
Responsable Àrea 33.130 -  
Tècnico/a 25.107 -  
Gestor Administrador 21.863 -  
Especialista informa 21.863 -  
Suport Administratiu 16.831 -  
Aux. Neteja 15.616 -  
  
  
  
ANNEX II  
Taula retributiva  
  
Professor/professora de Formació Professional per a l'ocupació dirigida prioritàriament a treballadors ocupats o treballadores ocupades  
  
Intersectorial 25 euros/hora  
Formació no subvencionada 22,50 euros/hora  
  
En aquella formació no explicitada amb anterioritat s'abonarà al personal docent allò que s'ha estipulat segons normativa que ho regule o contractes determinats amb el sol·licitant, promotor de la formació, ajustant-se a les quantitats acordades o aprovades en resolució.  
  
  
ANNEX III  
Definició de l'estructura professional  
  
1. Suport administratiu  
Àrea funcional: Administració  
Grup professional: Suport  
Missió:  
Realitzar les tasques de suport a la gestió dels distints servicis assignats en funció de les necessitats, tant en tasques administratives, com d'atenció al públic i/o control de les instal·lacions.  
Funcions:  
És l'ocupació que s'encarrega de la realització de les tasques vinculades a la gestió administrativa en qualsevol dels departaments/centres, com d'atenció al públic i/o control de les instal·lacions de FOREM PV.  
  
Actua sota la prescripció, tant dels objectius com la metodologia i els procediments a emprar.  
La seua autonomia implica la seqüenciació temporal de les tasques a realitzar.  
Desenrotlla tasques de suport a la gestió d'activitats de qualsevol tipus de servici i s'integra en equips de treball.  
Llocs de treball: Suport administratiu, Atenció a centres  
  
2. Gestor/a administrador/a (gestor/a administratiu/va)  
Àrea funcional: Administració  
Grup professional: especialistes  
Missió:  
Garantir la realització d'activitats pròpia de l'àmbit, departament o territori en què està adscrit, que permeten el funcionament adequat de l'estructura administrativa i de l'activitat de FOREM PV, ajudant a la consecució dels objectius generals.  
Funcions:  
És l'ocupació que s'encarrega de l'àrea funcional de la gestió administrativa en delegacions territorials o departaments de FOREM PV, i assumix la responsabilitat de l'execució de les tasques en el marc de procediments establits.  
El gestor administratiu o la gestora administrativa té capacitat de presa de decisions en aquelles qüestions vinculades amb l'execució de la seua activitat o en el seu àmbit d'actuació. El seu nivell d'autonomia és mitjà.  
Per a dur a terme les seues funcions seguix els criteris d'actuació (interns i externs) i tenen capacitat per a fer operatives les decisions i organitzar el treball d'altres ocupacions de tipus administratiu.  
Llocs de treball: gestor administratiu en territori, gestor administratiu en departament.  
  
3. Especialista informàtic  
Àrea funcional: Administració  
Grup professional: especialistes  
Missió:  
Desenrotllar, implantar i administrar sistemes informàtics (microinformàtics, multiplataforma, aplicacions web,...), aïllats o en xarxa i garantir la disponibilitat, òptim rendiment, funcionalitat i integritat dels servicis i recursos del sistema.  
Funcions:  
És l'ocupació que s'encarrega de l'administració dels sistemes informàtics, en el seu àmbit d'actuació.  
El seu nivell d'autonomia és mitjà, depén dels seus responsables per a l'organització del seu pla de treball.  
Organitza i executa les seues intervencions d'acord amb les instruccions rebudes, amb criteris de qualitat i seguretat, aplicant els procediments específics desenrotllats pel departament d'informàtica.  
Llocs de treball: especialista informàtic, gestor de plataforma i continguts  
  
4. Tècnic informàtic  
Àrea funcional: Administració  
Grup professional: expert  
Missió:  
Garantir el bon funcionament dels equips, instal·lacions i programari informàtic de FOREM PV, i donar respostes a les necessitats d'innovació tecnològica; desenrotllar i mantindre operativa la xarxa, sota criteris de qualitat, eficiència, eficàcia i seguretat.  
Funcions:  
És l'ocupació que s'encarrega de dissenyar, planificar, coordinar i realitzar les activitats relacionades amb el desenrotllament de sistemes i programació.  
Posseïx un nivell alt d'autonomia en la realització de funcions, realitzant propostes de nous desenrotllaments informàtics i tecnològics, sota les directrius del responsable d'àrea.  
Organitza el treball d'altres ocupacions del seu àmbit d'intervenció.  
  
Suposa la integració, coordinació i supervisió de tasques complexes però homogènies.  
Garantir que els sistemes d'informació a càrrec seu complisquen les normes, procediments i controls que asseguren el funcionament informàtic correcte.  
Pot tindre a càrrec seu personal de suport i especialista  
Llocs de treball: tècnic informàtic o tècnica informàtica.  
  
5. Tècnic gestió  
Àrea funcional: Administració  
Grup professional: expert  
Missió:  
Prestar suport tècnic especialitzat i qualificat a l'equip de direcció de FOREM PV, en l'àrea d'administració, i garantir la realització dels processos de gestió tècnics administratius que es realitzen en FOREM PV, i s'ha d'encarregar de la seua planificació, execució i la seua millora contínua.  
Funcions:  
És l'ocupació que gestiona els processos tècnics administratius de la Fundació i assumix responsabilitat en la presa de decisions i aportar les solucions degudes.  
Disposa d'un important coneixement professional que li aporta capacitat de decisió i autonomia alta sobre el seu treball en l'àmbit de l'activitat operativa.  
Pot tindre a càrrec seu personal de suport i especialistes.  
Dirigix i gestiona les diferents fases dels processos tècnics administratius del seu àmbit i ha d'assegurar la consecució d'estos, basant-se en els criteris d'actuació, interns i externs, sota la supervisió del responsable d'àrea.  
Llocs de treball: tècnic de personal, tècnic comptable, tècnic en justificació, tècnic de compres...  
  
6. Especialista  
Àrea funcional: Desenrotllament  
Grup professional: especialistes  
Missió:  
Garantir la realització material de tasques assignades al seu camp d'especialització corresponent i que formen part d'activitats tècniques o de projectes i que contribuïxen al funcionament adequat de l'àrea/departament en què s'inserix.  
Funcions:  
És l'ocupació que s'encarrega de l'execució de projectes o activitats modulars tècniques, basant-se en unes competències professionals requerides.  
El nivell d'autonomia és mitjà. Actua sota la prescripció tant dels objectius com de la metodologia i els procediments a aplicar. Pot tindre una certa capacitat de decisió en l'ordenació temporal de les tasques a realitzar.  
Llocs de treball: actualment no hi ha llocs per a esta ocupació  
  
7. Desenrotllament tècnic (tècnic o tècnica de Desenrotllament)  
Àrea funcional: Desenrotllament  
Grup professional: experts  
Missió:  
Garantir la realització, amb els criteris tècnics, d'innovació i de qualitat establits, de les activitats formatives o d'una altra naturalesa i intervencions de consultoria de formació que permeten el funcionament adequat per a aconseguir el compliment dels objectius establits en un àmbit territorial assignat.  
Funcions:  
És l'ocupació que disposa d'un important coneixement professional, que aporta una relativa capacitat de decisió sobre el seu treball en l'àmbit de l'activitat formativa: disseny d'activitats, intervencions i innovacions.  
Posseïxen un nivell alt d'autonomia en la realització de funcions, el rol professional es deriva de l'aplicació de criteris de treball que corresponen a coneixements específics vinculats al seu saber tècnic. Una part àmplia de l'activitat la realitzen atenent l'activitat normalitzada de la fundació, encara que també realitzen propostes de noves oportunitats d'activitat.  
La seua funció és orientar l'execució, establint criteris d'actuació, dins dels estàndards establits, amb capacitat per a fer operatives les decisions i organitzar el treball d'altres ocupacions del seu àmbit d'intervenció.  
Proposar alternatives de gestió i innovació en el seu àmbit d'actuació.  
Lloc de treball: tècnic de desenrotllament  
  
8. Tècnic/Tècnica  
Àrea funcional: Desenrotllament  
Grup professional: expert  
Missió:  
Prestar suport tècnic especialitzat i qualificat a l'equip de direcció de FOREM PV, en l'àrea de desenrotllament, proporciona solucions eficients, en consonància amb els estàndards de qualitat de la Fundació, i s'encarrega del seu disseny, planificació, execució i la seua millora contínua.  
Funcions:  
És l'ocupació que gestiona els projectes tècnics i activitats de la Fundació i assumix la responsabilitat en la presa de decisions i aporta les solucions degudes.  
El tècnic o tècnica disposa d'un important coneixement professional que li aporta capacitat de decisió sobre el seu treball en l'àmbit de l'activitat, de disseny, planificació, execució i avaluació. Posseïxen un nivell alt d'autonomia en la realització les seues funcions.  
Pot tindre a càrrec seu personal de suport i especialistes.  
Dirigix i gestiona les diferents fases dels projectes i activitats del seu àmbit, i ha d'assegurar la consecució d'estos, amb criteris de qualitat, eficàcia, eficiència i normatius, sota la supervisió del responsable d'àrea.  
Llocs de treball: tècnic o tècnica en disseny, tècnic o tècnica en pedagogia, tècnic o tècnica sociolaboral -  
  
9. Director delegat/directora delegada  
Àrea funcional: Direcció  
Grup professional: experts  
Missió:  
Dirigir, promoure i coordinar l'activitat de la fundació FOREM PV en un territori o àmbit d'intervenció assignat, amb els criteris de qualitat i execució definits, que permeten el funcionament adequat i un nivell de servici òptim, i informar l'equip de Direcció de FOREM PV.  
  
Funcions:  
La seua responsabilitat és la direcció de la totalitat de les programacions formatives i d'una altra naturalesa, tant administrativa, pedagògiques, com comercial, en els seus vessants operatius i funcionals en la seua demarcació territorial o funcional.  
Planificació operativa, organització, coordinació, seguiment de l'activitat formativa.  
El seu nivell d'autonomia és alt.  
Té a càrrec seu el personal de suport, especialista i expert assignat a la gestió operativa de les activitats dels diferents centres del seu àmbit territorial o d'intervenció.  
Representa la Fundació davant de les entitats externes, en el seu àmbit.  
Efectua les seues funcions directives amb la responsabilitat, iniciativa i autonomia pròpies del seu càrrec.  
Lloc de treball: director o directora territorial, director o directora sociolaboral.  
  
10. Responsable d'àrea  
Àrea funcional: Direcció  
Grup professional: expert  
Missió:  
Representar, dirigir, planificar i organitzar la gestió dels servicis i activitats de la Fundació.  
Es responsabilitza pel compliment dels objectius corporatius i de la missió de la Fundació i informa el patronat de la Fundació FOREM PV.  
  
Funcions:  
És l'ocupació que exercix funcions directives en una àrea operativa, departament i que comporten la responsabilitat en la planificació i el control en el desplegament i execució de les distintes programacions i activitats que es contracten, convenien o atorguen a la Fundació per a la seua gestió, execució i justificació.  
Exercixen funcions directives, comercials, de planificació, programació, desenrotllament, gestió i justificació en les distintes programacions i activitats que s'hagen d'executar.  
Tindran a càrrec seu el personal assignat per al desenrotllament de les funcions operatives i executives que es corresponguen a una àrea, departament o programació concreta.  
Treballa per la viabilitat de la Fundació i valoren noves oportunitats.  
  
Llocs de treball: responsable d'àrea  
  
  
Pel Patronat de Forem PV  
Joan Calatayud Calatayud  
Raül Alcocel Maset  
Ana García Alcolea  
  
Per la representació legal dels treballadors  
Sara López López  
Ana Albelda Piqueras  
Tomàs Pañego i Català  
Amparo Fernández Gimeno  
Eliseo Orden Cañizares